Mening: Bulle se vreugde en rede vir optimisme vir SA-klubrugby | Maroela Media
Die invloed wat 'n president en bestuur op 'n rugbybond se prestasies uitoefen, word maar alte dikwels misgekyk, maar die afgelope drie jaar se suksesse by die Blou Bulle-rugbyunie kan in 'n groot mate daaraan toegeskryf word.
Willem Strauss het in minder as drie jaar 'n ommeswaai by die Bulle en die Blou Bulle Rugby-unie (BBRU) teweeg gebring wat die ouer geslag na die verlede laat verlang.
Kyk maar na die goeie jare van die ou Noord-Transvaal onder prof. Fritz Eloff toe die trofeekaste gereeld vol was; na die WP se suksesse onder manne soos Robbie Masson en Jan Pickard; die Goue Leeus-rugbyunie onder veral Louis Luyt, en vergelyk dit met die huidige onsekerhede en verwarring by die Westelike Provinsie.
Skryf dié sukses toe aan die visie en werkywer van die BBRU se president Willem Strauss. Hy het met bestuurvernuf, beplanning en die verkryging van twee goeie aandeelhouers, 'n uitstekende bestuur wat oor 21/2 jaar opgebou is wat met goeie aanstellings aangevul is.
Met nege uit nege oorwinnings vanjaar op Loftus, sê Strauss: "Die doelwit is nou om deurlopende wenrugby te probeer speel. En op amateurvlak sal ons hard moet werk aan die skade en uitdagings wat die pandemie gebring het.
"Ons sal strategieë instel om ons klubs en verenigings met hul terugkeer by te staan."
Dit sal inisiatiewe insluit om te verseker dat daar nie spelers verlore gaan wat vir 18 maande nie gespeel het nie en dalk belangstelling mag verloor het, sê Strauss.
Dit is 'n probleem waarmee elke klub in die land te make het. En gesonde klubrugby is immers die kern van Suid-Afrika se rugbywelstand en -toekoms.
Dit is waar die spel voortgesit en aan die gang gehou moet word terwyl die sterre op ander 'n ander verhoog geld verdien en met hul vaardighede skitter
Op klubvlak, soos by die unies en SA Rugby, is daar maar landwyd die kommer oor finansies met die kostes wat voortgaan sonder die inkomste om dit te delg.
▲ By die Blou Bulle is daar algehele optimisme oor klubrugby, met die voorbehoud dat dit goeie beplanning sal kos om die oudstrukture na behore te herstel.
"Ek is ook opgewonde oor Limpopo. Die subunie is gretig om te begin, maar ek voorsien dat van die kleiner klubs ondersteun sal moet word om weer volle effektiwiteit te bereik," aldus Eugene Hare, uitvoerende hoof van die BBRU wat na amateurrugby omsien.
▲ Dít is ook die siening van, onder andere, die uitvoerende hoof van Griekwas, Arni van Rooyen, en Kat Swanepoel, die man wat na klubrugby in die land se grootste unie se omsien.
▲ "Daar gaan van die klubs wees wat sukkel om te herstel," meen die hoofbestuurder van klubrugby by die Leeus, Pieter Visser, wat voorsien dat veral van die junior klubs gehelp sal moet word.
Landwyd, so lyk dit, is die gevoel dat die unies se leidende klubs dit sal kan hanteer – ondanks finansiële verliese en die gordel wat vorentoe styf ingetrek sal moet word. Veral in die platteland is daar egter kommer dat die kleiner dorpies se rugbyklubs die stryd om oorlewing sal verloor of lank sal neem om reg te ruk.
Net so belangrik as klubrugby, is die voerband van jong skoolverlaters na die klubs en tersiêre instellings en daarvandaan ook na verteenwoordigende rugby.
Daar is effense kommer dat skoolverlaters van 2020 en einde vanjaar – die sterre én die gemiddelde speler – verlore mag gaan wat ons rugby oor die medium termyn kwaai sal tref.
Hare, is baie positief oor hierdie aspek. "Ons sukses in onlangse nasionale junior kompetisies sal die jong spelers lok," meen hy. (Die Blou Bulle is die houers van die nasionale titels in die o. 19-afdeling (2019) en die o. 21's het in 2019 én 2020 die titel gewen.)
"Ons het boonop twee akademies in ons klubstrukture en twee universiteite: die Universiteit van Pretoria (Tukkies) en die Tshwane-Universiteit vir Tegnologie (TUT). Daar is ook druk van ons jeugklubs om te begin speel."
Boonop was daar die sukses van die oorgrensliga met 12 o. 20-klubs wat in 2019 deel van die BBRU se klubkompetisies was.
Visser is ook uiters positief oor die terugkeer van klubrugby in dié bond. Hy verwag selfs meer spelers op junior vlak.
Die rede vir dié optimisme? Hy voorsien dat minder skoolverlaters deur Varsitybeker-universiteite nadergetrek sal word en dat daar minder rugbybeurse en kontrakte van universiteite sal wees.
Maar Griekwas se Swanepoel is so effens onseker of die optimisme so groot moet wees.
"Baie van die jong potensiële spelers op skolevlak het die afgelope jaar nuwe stokperdjies gekry of ander sporte begin speel. Ons mag dalk heelwat jong spelers, selfs beginners, verloor."
Net die toekoms en die pandemie vorentoe sal die antwoorde bring …
VIVA NOORD TRANSVAAL OOM THYS SE BULLE!!!
Na die Black Lives Matter petalje en mevr Kolisi se rassistiese aanmerkings het ek nog nie weer na n rugby telling gekyk wat staan nog n wedstryd.